L’Associació per a la Promoció del Transport Públic (PTP) i la Plataforma per la Defensa d’un Ferrocarril Públic i Social al Camp de Tarragona (PDF.Camp) han alertat aquest dimecres que el Camp de Tarragona perdrà connexions quan entri en funcionament el tram del Corredor Mediterrani entre Vandellòs i Perafort. De fet, han assegurat que tenen informació que aquesta posada en marxa serà a finals de desembre. Quan això passi, Tarragona perdrà els Euromed, Salou es quedarà sense cap tren de llarga distància i sense bona part dels regionals, i Cambrils tindrà dos serveis menys diaris de regionals. Segons han assegurat en roda de premsa, han pogut conèixer els plans que tenen les administracions competents a partir de l’endemà de l’entrada en funcionament del tram del Corredor Mediterrani. Aleshores, automàticament les estacions urbanes de Cambrils i Salou es tancaran, amb la qual cosa els usuaris dels dos municipis tindran dificultats per anar en tren fins a Tarragona i Barcelona.  La ciutat de Tarragona perdrà els Euromed i mantindrà els Talgo, amb la qual cosa les connexions de llarg recorregut baixaran de 28 a 12 trens diaris. Els 54 regionals i rodalies que hi ha a dia d’avui, seguiran vigents. Per la PTP i PDF.Camp, Salou i Cambrils són els municipis que quedaran més perjudicats, amb les dues estacions urbanes tancades. I les respectives alternatives de PortAventura i l’estació de Cambrils Nord, no tindran la freqüència de combois actual.  Així, la capital de la Costa Daurada no tindrà cap connexió amb la llarga distància, en perdre tots els Euromed i Talgo. Pel que fa als trens regionals i rodalies que connecten amb Barcelona, es passarà dels 22 serveis actuals als 8 quan entri en funcionament el Corredor Mediterrani. De fet, les plataformes afirmen que aquests 8 seran en temporada alta, però que a l’hivern seran 6 connexions diàries amb Barcelona, tres d’anada i tres de tornada. L’enllaç amb els municipis del sud, com Cambrils, l’Ametlla de Mar o Tortosa, desapareixerà completament. D’aquesta manera, els usuaris de Salou que vulguin anar cap a aquests municipis, s’hauran de desplaçar cap a PortAventura, agafar un tren fins a Tarragona i canviar fins a la destinació final. En el cas de Cambrils, amb la clausura de l’estació urbana actual, tot el trànsit es derivarà a la nova estació de Cambrils Nord, connectada amb l’alta velocitat. Tot i això es perdran dues connexions de regionals i rodalies, en passar de 24 trens diaris a 22. Els tres de llarg recorregut que hi ha ara està previst que es mantinguin un cop entri en funcionament el Corredor Mediterrani.

Summary: Alerten que el Camp de Tarragona perdrà trens quan entri en funcionament el Corredor Mediterrani


El secretari d'Ensenyament, Lluís Baulenas, i el secretari d'Universitats, Arcadi Navarro visiten la fira però eviten els parlaments ACN Barcelona.-La 29a edició del Saló de l'Ensenyament ha obert portes aquest dimecres a la Fira de Barcelona de Montjuïc per mostrar totes les possibilitats educatives del país. D'entre la nova oferta formativa en graus universitaris que els centres promocionaran al Saló, una vintena són de 180 crèdits, una mostra de l'impuls que es dona enguany als graus de 3 anys. El certamen també destaca per una forta presència, de centres educatius d'arreu del món. 29 són centres xinesos que arriben amb la intenció d'arribar a acords amb universitats catalanes i atraure nous estudiants. L'aplicació del 155 també ha estat visible a l'obertura del Saló ja que les autoritats, el secretari d'Ensenyament, Lluís Baulenas, i el secretari d'Universitats, Arcadi Navarro, acompanyats de la tinenta d'alcaldia, Laia Ortiz, només han fet una visita institucional sense parlaments per evidenciar la situació ''d'anormalitat'' institucional que viu el país. Estudis de Gènere a la UAB, Cinema Digital a la UOC, Cinematografia a la UB o Paisatgisme a la UPC són quatre dels 19 nous estudis de 180 crèdits, 3 anys, que les universitats catalanes han començat a promocionar al Saló de l'Ensenyament d'enguany. Des que es va obrir la porta a aquesta nova durada, és l'impuls més gran que han fet les universitats en aquesta línia. El vicerector de la UOC, Carles Sigalès, considera que aquesta oferta, de 3 anys, encara és petita i es deu a les ''dificultats'' que han posat algunes universitats. Tot i això, augura un bon futur a aquests estudis ja que recorda que a tot Europa conviuen graus de tres anys i graus de quatre, i aquests primers, són molt útils per a la formació al llarg de la vida, en moltes ocasions, quan qui els inicia és una persona adulta que ja treballa. Per Sigalès, els graus de tres anys encara tenen molt de recorregut en els estudis tecnològics, on hi ha poca implementació.  Així doncs, els 19 graus que de moment oferiran les universitats catalanes, se sumen als 35 nous graus que s'oferiran de 240 crèdits, quatre d'ells, interuniversitaris. L'oferta global però, es manté, perquè fins a 19 estudis es deixen d'impartir el curs vinent.  L'impuls dels graus de 3 anys és una de les novetats del Saló de l'Ensenyament d'enguany que també es caracteritza per la internacionalització de les universitats catalanes i una forta presència d'universitats estrangeres.  Rècord d'internacionalització D'universitats estrangeres n'hi ha una quarantena, i 29 provenen de la Xina. Segons ha explicat la directora del Saló, Roser Soley, el govern xinès va demostrar interès en venir al Saló de l'Ensenyament com a ''punt de referència'' per trobar alumnes i la possibilitat de fer intercanvis culturals entre universitats.  Segons un dels responsables universitaris presents al Saló, Cai Yungiang, de la Zheijang University of Technology, la Xina s'està desenvolupant molt ràpid en ensenyament superior i creu que la fortalesa del sector de la indústria i el comerç, en són alguns dels motius. Per això creu que els estudiants xinesos tenen una millor situació per trobar feina. En aquest sentit, destaca que els estudiants catalans poden trobar a la Xina més oportunitats per estudiar i fins i tot per trobar feina. Actualment es calcula que hi ha 20.000 estudiants estrangers a les universitats xineses, i cada any, hi van 200 espanyols.  Aquesta internacionalització del sector universitari també es mostra en l'oferta de les universitaris catalanes. Segons Navarro ''mai com ara'', les universitats catalanes havien estat ''tan cobejades'' per estudiants d'arreu del món, ni els estudiants havien pogut fer tants intercanvis. Per Navarro, aquesta possibilitat es deu al fet que els graus són ''absolutament actuals'' i en anglès.  Nous cicles i foment de les vocacions científiques El Departament d’Ensenyament continuarà potenciant la formació professional dins del Saló i, com l’any passat, es destinarà un espai a fomentar els cicles formatius vinculats al sector industrial, atès que són estudis amb una gran demanda per part de les empreses del territori. De fet, aquests cicles estan entre els que disposen de més inserció, tenen més graduats a jornada completa i contracte indefinit, així com un major nivell d’ingressos i un 15,88% més de graduats amb salaris per damunt de 1.200 euros, segons el darrer estudi d’inserció laboral dels ensenyaments professionals publicat el mes de febrer.  Ja que són estudis amb una gran demanda per part de les empreses del territori, i són formacions que tenen més inserció, més graduats a jornada completa i contracte indefinit, així com un major nivell d'ingressos i un 15,88% més de graduats amb salaris per damunt dels 1.200 euros, segons el darrer estudi d'inserció laboral.   En paral·lel, Ensenyament també fa promoció del pla STEMcat, un projecte del Govern per promoure les vocacions científiques entre els estudiants però sobretot, entre les noies. Així, a l'espai orientació es potenciaran les consultes d'atenció personalitzada i tindrà un paper clau en les xerrades formatives que es duran a terme. Obertura sota el 155 El Saló de l'Ensenyament no ha comptat amb cap inauguració oficial. El secretari general d'Ensenyament, Lluís Baulenas, el secretari general d'Empresa i Coneixement, Pau Villòria i el secretari d'Universitats i Recerca, Arcadi Navarro, han arribat a la Fira a les 9 del matí per fer-hi una visita institucional, a la què s'hi ha sumat la tinenta d'alcaldia de Drets Socials, Laia Ortiz, però no s'han fet parlaments com és habitual.  En una atenció als mitjans, Navarro ha assenyalat que l'obertura ha estat ''peculiar'' per deixar clar que aquest any és ''inhabitual''. ''La Generalitat està intervinguda'', ha recordat Navarro, que alhora, ha destacat que el Saló és una mostra que ''no ens poden aturar ni com a economia ni com a país'' . Per Navarro, és un Saló que demostra la modernitat del sector educatiu i que ''amb pals a les rodes'', segueix funcionant.  230 expositors fins diumenge El Saló de l'Ensenyament s'ha obert en el marc de la setmana de la Formació i el Treball que organitza Fira de Barcelona. Durant 5 dies fins a 230 expositors mostraran un bon número de possibilitats d'estudis postobligatoris. A aquesta oferta, s'hi sumarà dissabte, el saló Futura, de màsters i postgraus, que comptarà amb 17 novetats pel que fa als estudis que s'oferiran el curs 2018-2019, quan 3 de cada 4 seran impartits en llengües estrangeres.

Summary: El Saló de l'Ensenyament obre portes amb un impuls dels graus de tres anys i una forta presència d'universitats xineses


El grup d'advocats voluntaris que assessoren els veïns que l'1-O van rebre càrregues policials a Girona, Aiguaviva i Sant Julià de Ramis (Gironès), presentaran tres querelles col·lectives per denunciar l'actuació de la policia espanyola i la Guàrdia Civil. Els lletrats animen a totes aquelles persones que han denunciat als cossos de seguretat o tenen previst fer-ho, a sumar-se a aquestes causes conjuntes, ja que d'aquesta manera "no quedarà cap denúncia pel camí". Un dels advocats voluntaris, l'Albert Carreras, argumenta que la denúncia d'un particular pot quedar en un delicte de lesions i no comportaria cap conseqüència. Carreras explica que a través d'aquestes querelles col·lectives es perseguirà aquells agents que van actuar desproporcionadament, però també els caps operatius i polítics de la intervenció.  La repressió policial del passat 1 d'octubre a les comarques gironines anirà al jutjat. El grup d'advocats que assessoren els veïns que van patir ferides i que, o bé ja han denunciat als cossos de seguretat espanyols o volen fer-ho, presentaran tres querelles col·lectives perquè tothom s'hi pugui acollir. Un dels lletrats l'Albert Carreras explica que es faran tres denúncies troncals, una pels fets d'Aiguaviva, una altra pels de Sant Julià de Ramis i una tercera pels de Girona. La intenció és sumar el màxim de denúncies a aquestes tres causes i així poder demanar una pena més important, ja que si no, moltes demandes "acabaran en no res", comenta Carreras. De fet, l'advocat avisa que la intenció és exigir responsabilitats a caps operatius i polítics, més enllà dels antidisturbis que es van extralimitar. "La decisió de carregar no la pren un agent, i estava fora de lloc", concreta. En principi la feina d'aquest grup d'advocats voluntaris es limitava a donar assessorament fins l'1-O, però després de veure la reacció de la policia espanyola i la Guàrdia Civil han decidit seguir amb la causa. "Considerem que hem d'atendre als nostres conciutadans" argumenta Carreras. Els lletrats animen a totes aquelles persones que van ser objecte d'una carrega policial i vulguin denunciar que es posin en contacte amb ells per tal de poder adjuntar la seva denúncia a la causa. Des de dilluns i fins dimecres atendran a tots els interessats. Carreras preveu que el procés judicial sigui llarg. "No ens ho posaran fàcil, però no pararem en el primer jutjat que ens tombi la causa", ha reblat. El lletrat diu que la voluntat de la gent és que aquests fets "no quedin impunes" i per això seguiran "fins on faci falta".  Innecessària, cruel i desproporcionada Els advocats consideren que l'actuació de la policia espanyola i de la Guàrdia Civil va ser "totalment desproporcionada". Carreras assegura que en 25 anys de professió no havia vist una actuació "tan poc ajustada a la realitat". "Era innecessari carregar d'aquesta manera, va ser cruel", remarca. De moment Carreras assegura que ja han rebut gairebé un centenar de denúncies de veïns dels tres municipis i d'altres on la policia també va actuar. L'advocat ha explicat que per personar-se com acusació particular han de fer-ho sota el paraigua d'una associació o del mateix consistori. A més de la demanda col·lectiva que presentaran els advocats, l'Ajuntament d'Aiguaviva en posarà una independent pels desperfectes materials que els agents van causar durant la seva actuació. A més, també se'ls denunciarà per haver accedit a part de l'edifici on no podien fer-ho ja que l'ordre judicial no ho especificava.

Summary: Els advocats voluntaris presentaran tres querelles col·lectives per les càrregues de l'1-O a Girona, Aiguaviva i Sant Julià


L'Àrea Metropolitana de Barcelona (AMB) i la Direcció General de Qualitat Ambiental i Canvi Climàtic han desactivat aquest dilluns al migdia l'avís preventiu per contaminació atmosfèrica causada per diòxid de nitrogen a la quarantena de municipis de la demarcació de Barcelona que formen part de la Zona de Protecció Especial de l'Ambient Atmosfèric després d'un descens dels nivells de contaminació. La fase d'avís preventiu s'havia activat dijous passat quan més d'una estació de mesurament a l'àrea metropolitana va superar el valor de 160 µg /m3 d’NO2 de mitjana diverses hores i la previsió a 24 hores no indicava una millora en els nivells. Durant aquest període, el Vicepresident de Mobilitat i Transport, Antoni Poveda, ha comunicat a tots els ajuntaments metropolitans l’activació de les mesures previstes en el protocol d’actuació en cas d’episodis d’alta contaminació per NO2 i PM10. per tal de conscienciar la ciutadania i tractar de reduir la contaminació. A més, l’AMB recorda que ha activat una campanya de comunicació i sensibilització notificant la situació i el nivell d'avís i oferint consells i recomanacions als ciutadans.   Des de l’AMB també es recorda que partir de desembre de 2017, en casos d’episodi d’alta contaminació es restringirà la circulació als vehicles sense etiqueta de la DGT a l’àmbit de rondes i, a partir de 2020, la restricció serà de forma permanent.

Summary: Desactivat l'avís preventiu a una quarantena de municipis de Barcelona per contaminació atmosfèrica


Les AMPA de tres escoles de Calonge i Sant Antoni (Baix Empordà) fan una crida a les famílies perquè el proper 4 de juny no portin els seus fills a les classes de tarda com a protesta per reclamar la jornada continuada al centre. Les associacions convoquen l'acte reivindicatiu just un dia abans que els centres educatius (La Sínia, Pere Roselló i Llevantí de Mar) iniciïn la jornada intensiva prèvia a les vacances d'estiu. Els pares reclamen que el Departament d'Ensenyament els inclogui a la prova pilot que va començar a implantar l'any 2012 a les escoles de Vall-llobrega i Platja d'Aro. Asseguren que la Generalitat té previst avaluar el projecte l'any 2019 i que "ara és el moment" de manifestar que prop del 90% de les famílies d'aquestes escoles volen tenir horari continuat.  Els pares i mares de tres escoles de Sant Antoni i Calonge estan en peu de guerra. Volen que els centres on porten els seus fills s'incloguin a la prova pilot de jornada continuada que la Generalitat va començar a implementar diverses escoles del Baix Empordà l'any 2012.  Com a protesta, han fet una crida a les famílies perquè el proper dilluns a la tarda no portin els seus fills a l'escola. La protesta es farà just un dia abans que els centres comencin la jornada intensiva (amb classes només durant els matins), prèvia a les vacances d'estiu.  Asseguren que el Departament d'Ensenyament té previst avaluar els resultats de la prova pilot l'any vinent i que "ara és el moment" de manifestar que prop del 90% de les famílies dels tres centres volen que els seus fills estudiïn en horari continuat. De fet, afirmen que el Departament ja tenia previst l'any 2016 fer una valoració del projecte però que va decidir perllongar-lo tres anys més, afegint-hi l'escola de Santa Cristina d'Aro i "deixant fora la resta d'escoles" que, com ells, la demanen des de fa sis anys.  "La comunitat educativa de Calonge i Sant Antoni no entenem ni compatim l'argumentació del Departament d'incloure una nova escola en aquesta darrera ampliació i seguir excloent les nostres", insisteixen en un comunicat. Les AMPA remarquen que coneixen de "primera mà" la "satisfacció" de les famílies que tenen fills en centres on s'aplica i destaquen la "millora que suposa en la qualitat de vida dels nens i nenes".  Aquesta no és la primera vegada que els pares i mares dels alumnes d'aquest centres protesten per aquesta situació. A principis del curs passat ja van fer una reivindicació similar que, segons han explicat, va tenir un seguiment a l'entorn del 80%. "S'espera que aquesta acció tingui un seguiment similar", asseguren.

Summary: Crida de les AMPA de tres escoles de Calonge a fer boicot a les classes de tarda per reclamar la jornada continuada


L'alcalde de Tarragona, Josep Fèlix Ballesteros, ha reclamat aquest dijous al Govern que es construeixi un nou hospital per Joan XXIII i ha rebutjat que es reformi perquè, segons el batlle, "ja no és possible". "L'hospital ja no aguanta més aquesta situació", ha argumentat l'alcalde, que ha explicat que no participarà en cap reunió per treballar sobre el model sanitari al territori si abans no s'anuncien "de manera clara" les inversions necessàries a Tarragona. Ballesteros ha situat com a "innegociable" un Materno-Infantil i un centre de docència i recerca universitària associat a la Universitat Rovira i Virgili. A més, ha exigit que "cap ciutadà de Tarragona sigui atès fora de la ciutat per una intervenció quirúrgica" i ha demanat que Joan XXIII sigui "l'únic hospital de fora de Barcelona que tingui el màxim nivell d'especialització", el 6.

Summary: Ballesteros reclama al Govern que es construeixi un nou hospital per Joan XXIII i rebutja que es reformi


La futura residència Els Estanys per a persones amb discapacitat que es projecte a una finca de Castell-Platja d'Aro (Baix Empordà) començarà a construir-se a partir de setembre i amb una previsió d'obres de més de dos anys. L'edifici de dues plantes s'aixecarà en una finca de més de 2.500 m2 del carrer Roma, uns terrenys que l'Ajuntament del municipi ha cedit. El nou espai, situat a tocar d'un parc urbà, inclourà tres unitats de convivència per a un total de 30 usuaris i un centre de dia. El cost supera els 4,17 milions d'euros (MEUR), dels quals més del 50% els aportarà l'Obra Social 'la Caixa' i el restant seran aportacions de la Diputació de Girona, Generalitat i alguns ajuntaments de la comarca. La fundació ha presentat el projecte dient que és "un somni fet realitat" pensat per a la promoció, inserció i equilibri personal dels usuaris i ha agraït el suport indispensable de les institucions.

Summary: La futura residència per a persones amb discapacitat a Platja d'Aro costarà 4,1 MEUR i les obres començaran el setembre


El número 2 de Lliures per Europa (Junts) Toni Comín ha celebrat aquest dijous la decisió del Tribunal Constitucional de rebutjar admetre a tràmit el recurs de Cs contra la candidatura encapçalada per Carles Puigdemont. En declaracions als mitjans des de Brussel•les, Comín ha assegurat que "la dreta espanyola està fent un ridícul espantós" que els recorda al mateix "ridícul" que segons ell va fer el jutge Pablo Llarena amb les euroordres a Bèlgica, Escòcia i Alemanya. "Jo crec que ja hi ha pocs dubtes que si els ciutadans ens escullen efectivament podrem recollir l'acta i exercir com a eurodiputats", ha afegit l'exconseller. Segons el candidat quan a l'estat espanyol topen amb la justícia europea, encara que sigui "indirectament", les "mentides legals que han anat construint s'ensorren com un cartell de cartes". "A Europa, davant dels tribunals sempre guanyem i a Espanya quan els jutges espanyols se senten amb l'alè de la justícia europea al clatell també guanyem", ha conclòs Comín, que espera fer des de l'Eurocambra allò que han "desitjat" des de l'inici i ser "la veu de l'1-O i l'autodeterminació". Comín i Ponsatí han recordat que la decisió del TC coincideix amb el Dia d'Europa, que se celebra aquest dijous. En aquest sentit, Ponsatí ha aprofitat per reclamar una "reforma profunda" a les institucions europees. "La nostra proposta per Europa és de reforma i aprofundiment de la democràcia", ha assegurat.

Summary: Comín celebra la decisió del TC i afirma que la dreta espanyola està fent "un ridícul espantós"


Un consorci català liderat per l'Institut Guttmann ha introduït noves tecnologies com la intel·ligència artificial, el vídeo interactiu o la neuromodulació en tractaments de rehabilitació i estimulació cognitiva de pacients amb dany cerebral. El projecte Innobrain s'emmarca en la Comunitat RIS3CAT Nexthealth, impulsada per ACCIÓ i coordinada per Biocat, i té un pressupost d'1,16 milions. Al llarg de tres anys s'ha investigat la introducció de tecnologies per millorar la rehabilitació de pacients amb dany cerebral, demències o trastorns psiquiàtrics i definir tractaments més personalitzats. De fet, l'Institut Guttmann ja ha començat a introduir aquestes tecnologies com a suport per al tractament clínic de pacients amb dèficits cognitius. (Aquesta noticia anul·la l'anterior sobre el mateix tema per un error inicial de la font informant. La inversió del projecte és d'1,16 MEUR i no d'1,6 MEUR)  En aquesta iniciativa també hi participen les empreses i centres tecnològics o de recerca Starlab, SKY&EARTH, Eurecat, l'Institut d'Investigació en Intel·ligència Artificial, el Centre de Visió per Computador, la Corporació Sanitària Parc Taulí de Sabadell, l'Institut d'Assistència Sanitària de Girona (IAS), la Fundació Salut i Envelliment de la UAB i l'Institut d'Investigacions Biomèdiques August Pi i Sunyer. El seu pressupost, d'1,16 milions d'euros, està cofinançat pel Programa Operatiu FEDER de Catalunya 2014-2020. Segons el director d'Investigació de l'Institut Guttmann, el doctor Josep M. Tormos, Innobrain parteix de la premissa que si s'estima correctament "el cervell pot modificar la seva activitat i funcionament per recuperar-se d'un dany que ha patit" i ha assegurat que el 60% dels pacients que segueixen un entrenament cognitiu milloren la seva recuperació. "El repte és ajudar el 40% restant perquè aquesta ràtio pugui incrementar-se i per això és necessari definir l'estratègia adequada per introduir les noves tecnologies en aquests tractaments", ha detallat a través d'un comunicat del Departament d'Empresa i Coneixement. El projecte ha treballat en l'aplicació de la intel·ligència artificial per crear models de predicció i de prescripció que permetin millorar la personalització dels tractaments i el seguiment continuat de l'evolució dels pacients. El consorci d'Innobrain ha combinat també altres tecnologies, com ara la introducció d'un sistema per monitoritzar l'activitat cerebral dels pacients mitjançant l'electroencefalograma (EEG). Aquesta solució permet quantificar de manera objectiva canvis en l'activitat cerebral conseqüència de la rehabilitació cognitiva per poder determinar la seva eficiència en la millora clínica dels pacients. Aquesta tecnologia s'ha combinat també amb la integració de vídeos digitals interactius en 360 graus per desenvolupar escenaris virtuals de rehabilitació cognitiva en els quals els pacients desenvolupen activitats de la vida quotidiana com a part del seu tractament. Actualment l'Institut Guttmann ha començat a introduir aquestes tecnologies en pacients que han patit un ictus o malalties com l'Alzheimer o el Parkinson, així com trastorns com l'esquizofrènia o la depressió, entre d'altres. De fet, l'institut disposa de la seva pròpia plataforma de telerehabilitació cognitiva, Guttmann NeuroPersonalTrainer®, per a pacients neurològics i psiquiàtrics.

Summary: ANUL·LA L'ANTERIOR:Un consorci català destina 1,16 MEUR a introduir les noves tecnologies en la rehabilitació de pacients amb dany cerebral


Els treballs de rehabilitació de l’antic institut del barri de Bonavista, a Tarragona, per convertir-lo en un nou equipament de l’Associació Provincial de Paràlisi Cerebral - La Muntanyeta començaran en els propers dies i tindran un termini d’execució de vuit mesos. La primera fase, que es va adjudicar per un import de 3,28 MEUR, correspon a la planta baixa i acollirà un mòdul de residència per a 12 persones i un centre de dia amb 50 places de capacitat. També comptarà amb sales comunes, sales de tractaments especialitzats, cuina, administració i altres instal·lacions de serveis generals. La segona fase, a la primera planta del conegut com a Edifici Blanc, preveu prop de mig centenar de places de residència i podria enllestir-se el 2018.  El director general de l’entitat, Jaume Marín, ha explicat que el nou equipament esdevindrà un referent a la demarcació en l’àmbit de l’atenció a les persones amb paràlisi cerebral. Aquest projecte permetrà donarà resposta a una necessitat urgent, ja que el centre actual es troba al límit de la seva capacitat i no pot atendre les demandes que sorgeixen de part de les persones amb paràlisi cerebral i les seves famílies.   La rehabilitació de l’edifici es farà introduint conceptes d’estalvi energètic amb l’objectiu d’aconseguir un edifici al més sostenible possible i que tingui en compte un alt grau de confort de les persones que hi viuran i hi treballaran. A banda de la cessió de l’Edifici Blanc per part de l’Ajuntament, les aportacions principals han arribat del Ministeri de Sanitat, Serveis Socials i Igualtat, que hi ha aportat 1 MEUR en total, així com de la Fundació ONCE i de la Unió Espanyola Fotovoltaica (UNEF), que aportarà 112.000 euros en material, legalització i mà d’obra per a la instal·lació de plaques fotovoltaiques d’autoconsum.   Actualment, l'Associació Provincial de Paràlisi Cerebral - La Muntanyeta, gestiona una Escola d'Educació Especial, un Centre Ocupacional i una Residència per a persones amb paràlisi cerebral. La finalitat d'aquesta entitat sense ànim de lucre és la defensa dels drets de les persones afectades de paràlisi cerebral i/o etiologies similars, a més d'oferir els serveis necessaris per a la seva educació, atenció a la salut, atenció residencial, inserció social, inserció laboral, gaudiment de l'oci i temps de lleure.

Summary: La Muntanyeta obrirà l'any que ve a Bonavista el nou centre per a persones amb paràlisi cerebral


Platja d'Aro (Baix Empordà) dividirà les platges i cales per sectors i contractarà fins a 35 informadors per assegurar-se que els banyistes guardin distàncies. En el cas de la Platja Gran, que s'estén al llarg de la façana marítima, s'aprofitaran les passeres per dividir-la (i no es col·locaran tanques o altres elements). En total, aquí hi haurà vuit sectors. Quan s'entri a la sorra per parar-hi la tovallola, tant si es fa sol com en grup, caldrà guardar una distància de 9 metres amb la resta. La mesura forma part d'un pla de xoc que inclou més de 40 accions econòmiques i socials per combatre els efectes de la covid-19, i que suma 4,2 milions d'euros (MEUR). També preveu més espai per a terrasses o posar dispensadors d'hidrogel al carrer.

Summary: Platja d'Aro dividirà la platja en vuit sectors i contractarà 35 informadors perquè els banyistes guardin distància


L'incendi ha començat poc abans de la una del migdia  ACN Barcelona.-Un incendi crema aquest dimecres al migdia la part superior de l'edifici que acull l'Expo Hotel de Barcelona, situat al carrer Mallorca número 1 de la capital catalana i a pocs metres de l'Estació de Sants. El foc ha començat poc després de tres quarts d'una del migdia i es desconeix si s'han produït danys personals. Fins al lloc, s'hi han desplaçat diverses dotacions dels Bombers de Barcelona, ambulàncies i patrulles de la Guàrdia Urbana. La columna de fum és ben visible des de diversos punts de la ciutat.

Summary: Crema la part superior d'un hotel a pocs metres de l'Estació de Sants


CCOO preveu una "negociació dura i complicada" en l'àmbit laboral per la fusió de CaixaBank i Bankia, segons ha admès en un comunicat. El sindicat ha defensat que els seus objectius en les negociacions seran que si hi ha d'haver reduccions de plantilla es promoguin sortides voluntàries, que es garanteixi l'ocupació i que es preservin i millorin les condicions laborals. "CCOO sabrà estar a l'altura de les circumstàncies en aquest moment històric ja que el futur de tots els empleats està en joc", ha assegurat el sindicat.

Summary: CCOO preveu una "negociació dura i complicada" per la fusió de CaixaBank-Bankia


Un centenar de manifestants increpa una desena de militants de Vox que han plantat una carpa al districte de Sant Andreu de Barcelona. Un cordó policial format per una vintena d'antiavalots separa els dos grups. A les rodalies hi ha una desena de vehicles dels Mossos d'Esquadra. Els manifestants criden consignes contra Vox i contra el feixisme. Porten una pancarta amb el lema 'Per un Sant Andreu antifeixista i combatiu'. La carpa està instal·lada al creuament del carrer Gran de Sant Andreu amb l'avinguda 11 de Setembre i té previst quedar-se fins a les 14 hores.

Summary: Un centenar de manifestants increpa un grup de militants de Vox que han plantat una carpa a Sant Andreu


El partit europeu ha escollit per unanimitat que el líder d'Esquerra empresonat sigui el seu 'Spitzenkandidat' ACN Brussel·les.-L'Aliança Lliure Europea (ALE, o EFA en anglès), el partit europeu on s'integra Esquerra juntament amb una quarantena de formacions d'altres estats, ha triat aquest dijous per unanimitat Oriol Junqueras com el seu candidat a presidir la Comissió Europea, l'anomenat 'Spitzenkandidat'. Així ho han decidit els representants de les diferents formacions durant l'Assemblea General del partit, que se celebra a Brussel·les. És la primera vegada que ALE, que actualment forma grup parlamentari amb els Verds a l'Eurocambra, presenta un 'Spitzenkandidat' a les eleccions europees.  Segons ha explicat en un comunicat l'eurodiputat d'ERC Jordi Solé, que és alhora president d'ALE, amb la candidatura de Junqueras es vol "visibilitzar la repressió que hi ha a l'estat espanyol" i posar de manifest "la regressió de drets fonamentals i de democràcia que hi ha a tota la UE". Presentar Junqueras com a candidat, afirma Solé, és una "bona estratègia" per "fer aflorar la injustícia" que faci gairebé 500 dies que el líder d'ERC es troba en presó preventiva "per haver permès l'exercici del dret a l'autodeterminació", un dret que "uneix" tots els partits membre d'ALE. Designat formalment com a candidat, el líder empresonat d'Esquerra serà la imatge del partit europeu durant la campanya a les europees. La resta de candidats dels altres partits ja anunciats són Manfred Weber (Partit Popular Europeu), Frans Timmermans (Partit Socialista Europeu) i Ska Keller i Bas Eickhout (Verds) i Jan Zahradil (Conservadors i Reformistes Europeus). Spitzenkandidat és el terme alemany que designa el procediment pel qual cada partit polític europeu presenta un aspirant a presidir la Comissió Europea, tot i que, tècnicament, als tractats europeus no hi ha cap obligació formal perquè el candidat de la família política que guanya les eleccions europees acabi presidint l'executiu comunitari. El mètode es va crear l'any 2014 amb l'objectiu de reforçar la legitimitat democràtica de les eleccions al Parlament Europeu, però l'ALE no va presentar-hi llavors cap candidat. La candidatura de Junqueras es presentarà oficialment aquest dijous a la tarda en un acte a la capital belga que comptarà, entre altres, amb l'assistència de Diana Riba, número dos d'ERC a les europees i parella de Raül Romeva.

Summary: Oriol Junqueras, candidat de l'Aliança Lliure Europea per ser president de la Comissió Europea


Una antiga fabrica d’anís de Valls es reobrirà com a restaurant de calçotades. Tres emprenedors locals han comprat l’emblemàtic edifici de la Licorera Vallense, a la zona del Portal Nou, on temps enrere s’hi concentrava l’activitat industrial. La destil·leria va obrir l’any 1918 i va estar en funcionament fins a l’any 2001. Va ser la darrera licorera a abaixar la persiana a Valls. Dins l’immoble, que també va ser la residència familiar dels amos, encara s’hi conserven una desena de bótes, quatre tines i un cub ceràmic al soterrani. Els empresaris volen restaurar-ho tot i obrir de cara a l’estiu vinent el que promouen com l’únic restaurant dins la ciutat on s'hi faran calçots, com a alternativa a l'oferta de l’extraradi. El projecte resulta engrescador fins al punt que hi ha vallencs disposats a cedir-los les escasses ampolles d’antics anisats i licors que es conserven de l’època per ambientar el local. La Licorera Vallense és un singular edifici cantoner, de quatre nivells -soterrani, planta baixa, primera planta i golfa-, que forma part del patrimoni arquitectònic i industrial de la ciutat. El seu nom encara es pot llegir amb grans lletres majúscules a la façana lateral, tot i que era més coneguda com a Licorera Vallenca -en català. Els emprenedors tenen clar que aquest serà el nom del nou restaurant en un ambiciós projecte de remodelació plantejat per fases. D’entrada, els empresaris rehabilitaran la planta baixa on es fabricaven i emmagatzemaven els licors -fins a més de seixanta, segons els historiadors locals. Es tracta d’un espai de més de 300 metres quadrats on s’hi planteja un menjador per a prop de cent comensals. També es faran menjadors reservats aprofitant petites dependències, com el cub subterrani o l’antiga oficina, on encara s’hi guarden llibres de comptabilitat de l’època dins unes velles vitrines. Al fons d’aquesta planta baixa, s’habilitarà la cuina i la brasa, just a l’antiga sala on s’hi destil·laven els licors. També es disposa d’un petit replà que feia les funcions de laboratori. La resta de plantes de l’immoble, en bon estat de conservació malgrat haver estat gairebé vint anys tancat, queden subjectes a futures fases d’ampliació. Els empresaris també han adquirit el pati exterior d’un immoble adjacent per instal·lar-hi una zona de terrassa per als clients. El projecte ha generat tal expectació a Valls fins al punt que diversos particulars s’han ofert a cedir ampolles d’uns anissos i licors molt buscats que ja s’han convertit en material de col·leccionista. D’entre la seixantena de productes que es fabricaven en aquesta licorera, els més representatius van ser l’anís Mallorquí, l’estomacal i el conyac o brandi Grogués. La família que n'era propietària també cedirà un dels dos únics alambins que hi havia a la fàbrica. La licorera va ser fundada per Remei Grogués l’any 1918. Tot i ser la propietària del negoci, la licorera se la coneixia sobretot per un dels seus productes, Anís Mallorquí, que responia al cognom del seu marit Anton. Van tenir dos fills i el negoci va prosperar. Passats els anys, la propietària va quedar viuda i més endavant es va casar amb Pere Compte Crusells, amb qui va tenir dos fills més. Els descendents van mantenir el negoci familiar fins al seu tancament. La fabricació dels licors i els anisats a Valls va ser una indústria potent, amb un gran prestigi que va anar creixent i fent-se un forat en el mercat exterior. S’exportava a Europa i fins tot per Cuba i diversos països d’Amèrica Llatina. L’època d’or de l’anís de Valls es va iniciar l’any 1880 i va perdurar fins al 1930. A la dècada dels cinquanta encara hi havia set fàbriques potents, però des d’aleshores van entrar en decadència fins al 2001, quan va tancar la Licorera Vallense. Enric Castells, un dels socis del projecte, parteix de l’experiència que fa sis any enrere va obrir, amb els seus germans, un altre restaurant en una antiga casa remodelada que guarda certa semblança amb la licorera, a escassos 300 metres de distància. Però abans que l’espai va sorgir la idea. “Se’ns va ocórrer que faltava un lloc on fer calçots dins de Valls i vam topar amb aquesta joia”, diu. “Ho restaurarem perquè tingui la mateixa essència d’aquella època”, conclou.

Summary: Una antiga fabrica d’anís de Valls reobrirà com a restaurant de calçotades


El portaveu de DL constata que "és imprescindible que Rajoy surti de la Moncloa" ACN Barcelona.-El portaveu de DL al Congrés, Francesc Homs, ha avisat aquest dilluns el secretari general del PSOE, Pedro Sánchez, que si vol ser president del govern espanyol s'ha de comprometre amb un referèndum a Catalunya. En roda de premsa, Homs ha opinat que la qüestió catalana s'ha convertit en la "clau de volta" perquè hi hagi una investidura a Espanya, i ha avisat que la repetició d'eleccions suposaria un "fracàs de magnitud estratosfèrica" per als quatre grans partits espanyols. Després de recordar que tots els països han acabat aconseguint formar govern a Europa, el convergent ha considerat "imprescindible" que Mariano Rajoy surti de la Moncloa, però ha insistit que això ha de passar per acceptar que Catalunya ha de ser consultada.  Homs ha remarcat que si bé al principi alguns van tenir la temptació de plantejar idees com el "ministeri de la plurinacionalitat" o d'altres deien que el referèndum era na "pantalla superada", al final s'ha posat de manifest que aquesta, al seu parer, és la "clau de volta" de la investidura, i ha avisat Sánchez que si no s'hi compromet, no podrà ser president. "Per molts vetos que s'hagin volgut posar, les coses estan situades així", ha dit. També ha posat en valor el "missatge de cara a la comunitat internacional" que es llença, en el sentit que els partits catalans estan disposats a facilitar la investidura de Sánchez a canvi d'un referèndum. De fet, ha considerat que el dret a decidir començar ja a ser acceptat pel conjunt de la societat espanyola, i que només una elit polític l'impedeix. Segons Homs, la pressió internacional també influirà en el desenllaç final, i més tenint en compte que cap país ha hagut de repetir eleccions últimament i que, amb solucions diverses, s'han pogut formar governs.  Després de l'entrevista a Mariano Rajoy al programa 'Salvados', ha constatat que es posa més de manifest que mai que cal un canvi a la Moncloa. "Quin era el missatge que volia transmetre? Posar-se en evidència? Doncs felicitats, perquè ho ha aconseguit un cop més", ha conclòs.

Summary: Homs avisa Sánchez que si vol ser president s'ha de comprometre amb un referèndum


La Comissió Nacional dels Mercats i la Competència (CNMC) ha aprovat aquest dijous l'entrada d'Acciona en el mercat dels trens d'alta velocitat (AVE) a Espanya, el que permetria a l'empresa competir amb Renfe. Així ho ha confirmat la CNMC en un comunicat en què accepta l'operació per la qual la companyia assumeix el control de l'empresa Ilsa i l'operador OFL. La CNMC considera que l'operació "augmentaria la competència en el sector del transport del ferrocarril" i arriba en un "context de liberalització del transport per ferrocarril a Espanya". A més, argumenta que la concentració empresarial "no altera de forma significativa l'estructura del mercat".  Ilsa ja va obtenir permís de la CNMC el mes de setembre per transportar passatgers entre Madrid i Montpeller. L'autorització, per tant, permetria a l'empresa connectar també la capital espanyola i Barcelona en alta velocitat.

Summary: Competència avala l'entrada d'Acciona en el mercat dels AVEs per rivalitzar amb Renfe


La Càtedra Gaudí ha cedit per un període de 30 anys el seu fons patrimonial al Museu del Disseny. El dipòsit aplega 36 peces procedents d'edificis d'Antoni Gaudí com les cases Batlló i Milà o el Parc Güell amb objectes com portes, revestiments ceràmics, reixes o mobiliari.. Alhora, també incorpora una singular col·lecció de fragments de vitralls de la Catedral de Palma. El conjunt té una gran rellevància, donada la dificultat de trobar d'elements aplicats a l'arquitectura o mobles dissenyats per l'arquitecte modernista, poc presents als museus de la ciutat. De fet, actualment a Barcelona només es poden veure algunes peces a la Casa Museu Gaudí, al Museu Nacional d’Art de Catalunya i, de caire litúrgic, al Museu de la Sagrada Família. Des de fa anys, el Museu treballa per augmentar la col·lecció d’objectes de l’etapa Modernista, un període clau per explicar els orígens de la cultura del disseny, en vistes a la nova exposició que prepara per al 2020.  La creació de Gaudí és plural i abasta des d'edificis fins a elements que s'hi apliquen o mobles. La seva manera de treballar abasta tant obra projectada -amb objectes originals des del punt de vista formal i innovadors des de l’òptica estructural i funcional- com obra artesana amb materials trobats. Aquest grup d’objectes es van veure per primera vegada a l’exposició de la Pedrera, 'Gaudí. Art i Disseny', que va tenir lloc el 2002 en el marc de l’Any Internacional dedicat a l'arquitecte. Posteriorment alguns han tingut presència en alguna mostra de divulgació internacional, però podem dir que des de fa 15 anys aquest conjunt ha tornat a desaparèixer de la vida museística a la ciutat. L’acord de cessió contempla també la col·laboració del Museu i la Càtedra per organitzar cursos i jornades internacionals, sobre Gaudí, les arts i el disseny, que enriquiran els programes de recerca i activitats d’ambdues entitats. Càtedra Gaudí de la UPC  La Càtedra Gaudí va ser creada el 3 de març de 1956, adscrita a l’Escola d’Arquitectura de Barcelona. El primer catedràtic-director va ser el professor Josep F. Ràfols i Fontanals, biògraf i deixeble d’Antoni Gaudí. Actualment n’és director Juan José Lahuerta, arquitecte i professor d'Història de l'Art a l'Escola TS d'Arquitectura de Barcelona, bon coneixedor de l’obra de Gaudí i el seu temps i autor d’alguns llibres sobre el tema.  Els fons de la Càtedra Gaudí són nombrosos, de gran valor i en una bona part inèdits: el fons documental incorpora des de fotografies fins a dibuixos originals de Gaudí més una biblioteca especialitzada d’uns 7.000 volums que es concentra en la figura i l'obra d'Antoni Gaudí, els seus col·laboradors i en l'art i l’arquitectura del seu temps.  La Càtedra considera que la seva prioritat és la d’ordenar i posar digitalment a l’abast de tots els interessats en l’obra i l’època de Gaudí el seu ric fons documental, objectiu clau per a la seva labor de divulgació científica.

Summary: El Museu del Disseny incorpora una trentena de peces dissenyades per Gaudí per a les cases Batlló, Milà o el Parc Güell


La Comissió Europea ha aprovat destinar 763.048 euros al pla d'acció d'adaptació del canvi climàtic de l'Observatori Pirinenc del Canvi Climàtic (OPCC2), fet que el consolida com la iniciativa de cooperació transfronterera entre Espanya, França i Andorra més rellevant en aquesta matèria. L'ajut, que representa un cofinançament del 65% del projecte, prové del Fons Europeu de Desenvolupament Regional (FEDER), mitjançant el Programa Interreg Espanya-França-Andorra V-A (POCTEFA 2014-2020), i permetrà executar el pla en els propers tres anys. També han obtingut finançament els quatre projectes associats a l'Observatori: Clim'py, Replim, Canopée i Florapyr, amb un ajut total de 2.355.846 euros dels FEDER. La Generalitat i vuit socis catalans més es beneficiaran dels ajuts per avançar en el coneixement de la climatologia, dels boscos i de la flora. La Comunitat de Treball dels Pirineus (CTP) és el soci principal del projecte de l'Observatori Pirinenc. La Generalitat de Catalunya és un dels altres 10 socis que l'integren, i hi ha sis socis estratègics dels dos costats de la frontera que lideren diferents eixos de treball temàtics. La Universitat de Saragossa encapçala el de climatologia; l'Institut Pirinenc d'Ecologia, del Consell Superior d'Investigacions Científiques (CSIC), el dels ecosistemes de torberes i llacs d'alta muntanya; l'agrupació transfronterera FORESPIR, el de boscos; el Conservatori Botànic dels Pirineus, el de flora; i l'Estació Experimental d'Aula Dei, del CSIC, juntament amb l'Agència d'Investigació Geològica i Minera francesa (BRGM), l'eix temàtic sobre recursos hídrics. Els quatre primers socis coordinaran alhora els quatre projectes associats a l'Observatori: Climpy, Replim, Canopée i Florapyr, respectivament.   Climatologia, flora i boscos   En climatologia es completarà la base de dades fins el 2016, amb valors diaris de temperatura i precipitació, i es realitzaran escenaris de futur per regions. En torberes i llacs d'alta muntanya s'establirà una xarxa d'observatoris, a escala de tot el massís, d'aquests ecosistemes sensibles, considerats sentinelles del canvi climàtic. En boscos es donarà seguiment als indicadors de fenologia –cicles de les estacions de l'any– i decaïment d'espècies com l'avet, el roure, el faig, el pi negre i el pi roig, i s'establiran criteris per a dur a terme pràctiques de gestió forestal sostenible. En flora es millorarà l'atles florístic dels Pirineus, es col·laborarà amb el programa internacional Gloria (Global Observation Research Initiative In Alpine Environments), de seguiment d'espècies vegetals en alta muntanya, i s'elaborarà la primera llista vermella d'espècies amenaçades dels Pirineus.   En el marc del Projecte de l'Observatori Pirinenc s'editaran publicacions temàtiques i informes globals sobre l'impacte del canvi climàtic en els Pirineus, s'organitzaran seminaris científics i sectorials, i es gestionarà la plataforma d'informació en línia i el geoportal, entre altres accions. Així mateix, l'Observatori ha d'establir acords de col·laboració amb d'altres projectes i representants d'organitzacions de sectors socioeconòmics, per ajudar-los en el seu camí d'adaptació al canvi climàtic.   En tots els projectes aprovats hi participen socis catalans. Són els següents: Clim’py: Servei Meteorològic de Catalunya (SMC); Replim: Centre d'Estudis Avançats de Blanes (CEAB-CSIC) i Centre de Recerca Ecològica i Aplicacions Forestals (CREAF); Canopee: Centre Tecnològic Forestal de Catalunya (CTFC) i Centre de la Propietat Forestal (CPF); Florapyr: Universitat de Barcelona (UB), Museu de Ciències Naturals de Barcelona i Institut Botànic de Barcelona.   L'Observatori Pirinenc realitza el seguiment del canvi climàtic als Pirineus per ajudar el territori a adaptar-se als seus efectes. La seva missió és ser la plataforma de referència sobre coneixement en adaptació al canvi climàtic en ecosistemes de muntanya. Aquest ens és una iniciativa transfronterera de cooperació territorial de la CTP en matèria de canvi climàtic, creada el 2010 sota la presidència de Migdia-Pirineus. Els membres de la CTP, i per tant, de l'Observatori, són els governs de l'Aragó, Aquitània-Limousin-Poitou-Charentes, Catalunya, Euskadi, Navarra, Llenguadoc-Rosselló-Midi-Pyrénées i el Principat d'Andorra.   Reforç de la integració econòmica i social   En l'àmbit internacional, l'Observatori participa en xarxes i fòrums i manté contacte amb l'Agència Europea de Medi Ambient (AEMA) i amb d'altres regions muntanyoses com els Alps, els Carpats i les d'Hondures.   L'objectiu de POCTEFA és reforçar la integració econòmica i social de la zona fronterera Espanya-França-Andorra. La seva ajuda es concentra en el desenvolupament d'activitats econòmiques, socials i ambientals transfrontereres, a través d'estratègies conjuntes a favor del desenvolupament sostenible territorial.

Summary: L'Observatori Pirinenc del Canvi Climàtic rep més de 3 MEUR del fons FEDER per a projectes


L'Espai Natural Protegit dels Secans de Mas de Melons-Alfés, situat entre les comarques de les Garrigues i el Segrià, serà l'escenari de les 3es Jornades de Prospecció Biològica de Catalunya, que tindran lloc els dies 28, 29 i 30 d'abril. El Departament de Territori i Sostenibilitat, amb la col·laboració de la Universitat de Barcelona (UB) i la Institució Catalana d'Història Natural (ICHN), organitzen aquesta trobada que consistirà en un treball eminentment de camp en el qual un conjunt de científics i tècnics especialistes aspiren a identificar el màxim nombre d'espècies de flora i de fauna. L'Espai Natural Protegit de Mas de Melons-Alfés és un espai de caràcter agrícola i ramader, i el millor exemple de paisatge estèpic del país.  Mas de Melons és una zona on hi ha poques dades de biodiversitat, a part dels grups d'ocells pels quals es va declarar Zona d'especial protecció per a les aus (ZEPA) i Reserva Natural Parcial. Totes les dades que es recullin permetran completar les ja conegudes i s'introduiran al Banc de Dades de la Biodiversitat de Catalunya (BDBC).  Les jornades també volen donar a conèixer i posar en valor l'Espai Natural Protegit de Mas de Melons, i apropar als ciutadans i compartir amb els especialistes les tècniques d'observació i identificació d'espècies, tant de flora (algues, líquens, fongs i plantes vasculars) com de fauna (mol·luscs, artròpodes, amfibis, rèptils, ocells, i mamífers). Per això, a més, en paral·lel a les jornades estrictament científiques, es duran a terme una sèrie d'activitats divulgatives (un seminari tècnic, una sortida naturalista i una exposició sobre els secans de Ponent) per difondre en què consisteix aquest treball. D'aquesta forma es valorarà el patrimoni natural i la biodiversitat de l'àmbit objecte del camp de treball i de la resta de Catalunya.   El millor exemple de paisatge estèpic   L'Espai Natural Protegit de Mas de Melons-Alfés és un espai de caràcter agrícola i ramader, i el millor exemple de paisatge estèpic del país. El relleu irregular i la presència de nombroses taques de vegetació natural li confereixen unes característiques úniques i singulars. Des del punt de vista de la conservació aplega diverses espècies d'ocells estèpics i presenta el millor nucli reproductor de ganga (Ptherocles alchata) a Catalunya. A la vegada, conté un  poblament vegetal molt interessant.   Dins d'aquest espai protegit s'hi localitza la Reserva Natural Parcial de Mas de Melons, espai de protecció especial que és pràcticament en la seva totalitat una finca propietat de la Generalitat. També s'hi troba la timoneda d'Alfés, d'unes 120 hectàrees on hi ha l'única població d'alosa becuda (Chersophilus duponti) de Catalunya. Aquesta au es considerava extingida a Catalunya des de fa aproximadament una dècada però en els últims mesos, membres del Centre Tecnològic Forestal de Catalunya han detectat diversos exemplars cantant. Aquest ocell té uns hàbits molt discrets, especialment fugissers, que en fa molt difícil l'estudi i el seguiment. És de costums crepusculars i la seva activitat de cant es concentra en les hores prèvies a la sortida del sol i després de la posta. Fora d'aquestes hores, és molt difícil detectar-lo ja que gairebé no canta i prefereix desplaçar-se caminant o corrent pel terra arran dels matolls.    El primer Bioblitz, del 1996   Les Jornades de Prospecció Biològica són un tipus especial de treball de camp, internacionalment i tècnicament conegut com a 'Bioblitz', en què un grup de científics realitzen durant diversos dies un inventari biològic intensiu per a identificar el màxim nombre d'espècies de fauna i flora d'una zona i contribuir a augmentar el coneixement de la diversitat biològica. També poden tenir un caire més divulgatiu i estar adreçades al públic en general per a augmentar l'interès per la biodiversitat i fomentar la participació i l'interès en la natura i la seva conservació.   El primer 'Bioblitz' es va dur a terme l'any 1996 als Estats Units. Des d'aleshores se n'han fet regularment en molts països i a Catalunya hi ha diverses iniciatives que n'organitzen periòdicament. La Generalitat va organitzar l'any 2010 les primeres Jornades de Prospecció Biològica amb motiu de l'Any Internacional de la Biodiversitat al Solsonès, i l'any 2012 a l'Espai Natural Protegit del Moianès i Riera de Muntanyola.

Summary: Els secans de Mas de Melons-Alfés acolliran les 3es Jornades de Prospecció Biològica de Catalunya


Els usuaris de metro van augmentar un 4,4% a Barcelona al llarg de l'any passat ACN Barcelona.-El nombre de viatgers de bus urbà va tancar l'any amb un augment del 3,2% a Catalunya respecte el 2017, segons les dades provisionals de l'Estadística de Transport de Viatgers de l'INE. Es tracta del tercer territori de l'Estat on s'incrementa més, després de Navarra (+3,7%) i les Illes Canàries (+3,5%), fins als 23,238 milions de persones. Al desembre, el nombre d'usuaris va créixer un 7,9%, només superat per les Illes Canàries, amb un 9,4%. Pel que fa a les dades a Barcelona, els usuaris de bus urbà es va incrementar un 8,2% respecte el darrer mes del 2017, fins els 16,895 milions, i va tancar l'any amb una pujada del 2,9%, mentre que la xifra de viatgers de metro, es va enfilar fins els 32,868 milions, cosa que suposa un augment del 6,7% respecte el desembre del 2017 i un 4,4% en el conjunt del 2018. A tot l'Estat, el nombre de viatgers que van utilitzar el transport públic en el conjunt de l'any va arribar als 4.905,7 milions, el que va suposar un augment del 3,1% respecte el 2017. El transport urbà es va incrementar un 2,7% i l'interurbà un 3,6%. Dins de l'urbà, el transport per metro va augmentar un 4,6%  i per autobús un 1,5%. Quant als viatgers del transport interurbà aeri, van pujar un 10%, per ferrocarril un 4,4%, el marítim un 3,1% i per autobús un 2,6%

Summary: El nombre de viatgers de bus urbà a Catalunya creix un 3,2% durant el 2018


Els ajuntaments afectats pels 8 nous parcs eòlics que s'han tramitat els darrers mesos per implantar-se a la comarca han presentat informes desfavorables per reiterar el rebuig a un model d'implantació eòlica que no es correspon "amb la voluntat del territori". Gandesa, Batea, Corbera d'Ebre, la Fatarella, Vilalba dels Arcs i el Pinell de Brai i el Consell Comarcal han emès informes contraris a la Ponència d'energies renovables que fa el primer cribratge sobre la viabilitat dels projectes. També el Consell Regulador de la DO Terra Alta, l'Ateneu Popular La Pastora, l'Associació de Turisme Rural i Unió de Pagesos han al·legat en contra. Els ajuntaments han aprovat mocions contràries als nous parcs per refermar l'oposició que generen.

Summary: La Terra Alta presenta informes desfavorables als 8 nous projectes eòlics tramitats a la comarca


El Govern ha aprovat cedir un tram de via de Ferrocarrils de la Generalitat a Adif per construir els nous accessos ferroviaris al Port de Barcelona. La cessió forma part del conveni per a la construcció del nou accés ferroviari sud al Port que es va signar el passat 14 de juny. El tram cedit abasta 3,37 quilòmetres del ramal de mercaderies de l'operador català, concretament entre el nou accés viari al municipi de Cornellà de Llobregat des de la ronda Litoral fins passat el pont d'accés a Mercabarna. Actualment, per aquesta infraestructura circulen trens procedents de la fàbrica de Seat o de les mines de potassa del Bages, per exemple. Un cop cedida la via, Adif l'adaptarà a tres amples diferents i els trens de Ferrocarrils hi podran passar sense cap cost. La primera fase del nou accés ferroviari per a mercaderies consistirà en una via única que discorrerà pel marge esquerre del riu Llobregat, aprofitant parcialment aquest tram de la via de Ferrocarrils. La seva cessió permetrà un estalvi d'uns 100 milions respecte del projecte inicial, segons ha indicat el Govern. La primera fase de l'accés ferroviari també inclourà una terminal d'expedició i recepció de trens i un nou ramal de connexió amb la terminal de Can Tunis.   La construcció de l'accés ferroviari sud al Port de Barcelona té un cost de 149,8 milions d'euros, dels quals Adif n'aportarà 77,2 i l'Autoritat Portuària de Barcelona, 72,6 milions.

Summary: El Govern cedeix a Adif un tram de via de Ferrocarrils per construir els nous accessos ferroviaris al Port de Barcelona


El conseller d'Interior, Miquel Buch, ha assegurat que els Mossos d'Esquadra "sempre" protegiran la llibertat d'expressió dels ciutadans i ha acusat Cs de "falsejar la realitat". Ho ha dit al ple del Parlament d'aquest dimecres després que el diputat taronja Matías Alonso demanés la dimissió del conseller i que l'acusés de no defensar "els drets fonamentals i les llibertats públiques de tots els catalans". Buch ha defensat que "no hi ha cap ingerència política partidista del Govern, del conseller o del president de la Generalitat" als Mossos i ha recordat que l'any 2018 es van produir unes 12.000 concentracions a Catalunya i que en totes elles el cos va vetllar per l'exercici del dret de manifestació.

Summary: Buch garanteix que els Mossos "sempre" protegiran la llibertat d'expressió


La fiscalia demana quatre anys de presó per a un home acusat d'abusar sexualment d'un nen de deu anys. Els fets van passat el 14 d'agost de 2014 a Linyola (Pla d'Urgell), quan l'acusat va convidar el menor a anar a un rierol pròxim a la població i un cop allà el va dur a un cobert que usava com a magatzem agrícola i li va fer tocaments. El judici tindrà lloc aquest dijous 6 de juliol a l'Audiència de Lleida i el ministeri públic també sol·licita que s'indemnitzi el nen amb 3.000 euros per danys morals.

Summary: Demanen quatre anys de presó a un home acusat d'abusar sexualment d'un nen de deu anys a Linyola


La declaració d'un testimoni que va identificar l'acusat, una empremta dactilar i l'ADN de restes de sang que hi havia al pis de la víctima van permetre als Mossos d'Esquadra ratificar el que, des de l'inici de la investigació, sospitaven: que Kamel Hosni va ser qui el gener del 2010 anar fins a un pis d'Empuriabrava a comprar droga i va acabar matant el traficant. Durant el segon dia de judici contra Kamel Hosni han declarat els agents d'investigació que han detallat que "tot va ratificar" la primera hipòtesi d'un crim per un afer de drogues. Els agents descarten la presència d'una tercera persona al pis en el moment del crim. "Totes les restes eren de l'acusat o de la víctima", han explicat.  Aquest dimarts han declarat davant el jurat popular els Mossos d'Esquadra d'investigació i la policia científica del crim d'Empuriabrava. Els investigadors han explicat que des del primer moment la hipòtesi que va prendre més força va ser la d'una disputa per un afer de drogues. Segons han detallat, un testimoni –amic de la víctima- va explicar que un home havia viatjat des de França fins al pis per comprar droga. El mateix testimoni, es va creuar amb el sospitós quan sortia de l'habitatge del traficant i a dins el pis es va trobar ja la víctima morta.  A més, els agents han explicat que el telèfon del comprador de la droga era el que usava l'acusat, Kamel Hosni, i que dins el pis van trobar una empremta dactilar i ADN en restes de sang del processat. "La investigació va confirmar el que sospitàvem", ha explicat un dels agents, que ha afegit que al pis no hi havia rastre de la presència de ningú més durant el crim.  Al pis tampoc hi havia droga ni tampoc els 8.000 euros que Hosni assegura que va pagar a la víctima a canvi de la cocaïna.

Summary: Un testimoni, una empremta dactilar i l'ADN van permetre identificar l'acusat de matar un traficant a Empuriabrava


El Banc Europeu d'Inversions ha proposat mobilitzar 40.000 milions d'euros de finançament per pal·liar els problemes de liquiditat causats pel coronavirus. La proposta aniria destinada principalment a ajudar pimes i mitjanes empreses. Tot i això, el BEI ha instat els governs europeus a establir una garantia addicional per "assegurar que l'accés al finançament per a les pimes i mitjanes empreses continua obert". "Això ajudaria a tranquil·litzar els mercats i els ciutadans en aquest moment d'incertesa sense precedents", ha defensat el president de la institució, Werner Hoyer. El BEI suggereix que aquests fons es podrien extreure del Mecanisme d'Estabilitat Financera Europea o bé d'una bossa de fons temporal creada pels estats membre.

Summary: El BEI proposa mobilitzar 40.000 milions d'euros de finançament per pal·liar els problemes de liquiditat pel COVID-19


L'Ajuntament de Barcelona ha posat en marxa un servei especialitzat per desinfectar contenidors de recollida de residus. Concretament, són vuit camions d’hidroneteja i es preveu que puguin netejar amb desinfectant fins a 2.400 contenidors al dia, segons ha dit el regidor Eloi Badia. El procés s’ha iniciat als barris dels districtes d’Horta-Guinardó, Nou Barris i Sant Andreu i s’anirà estenent pels barris de la resta de la ciutat de forma progressiva, amb la voluntat de reforçar la neteja de les zones que tenen més ús per part de la ciutadania. D'aquesta manera, s'amplia la neteja, que el consistori ja està aplicant de forma preventiva en zones sensibles  com ara als entorns d’hospitals, centres sanitaris, mercats, supermercats i farmàcies. Segons Badia, l'equip de camions treballarà per les zones amb més confluència o més casos d'aïllament domiciliari o transmissió, per tant aniran graduant la freqüència depenent del cas de cada barri.  Atesa la situació d’alerta sanitària, Badia ha demanat a  la ciutadania el màxim esforç de col·laboració per a la correcta gestió dels residus a la ciutat i amb les treballadores i treballadors de neteja. En aquest sentit, ha recordat que és molt important que tothom llenci les escombraries dins del contenidor, destacant que les bosses han d'estar ben tancades. També, ha dit, cal complir amb els horaris establerts per treure les escombraries en els barris amb recollida sense contenidors. D'altra banda, també ha assenyalat que el servei de punts verds i voluminosos està suspès i per tant, no s'han de baixar els mobles, "un punt de contagi possible". Segons Badia, encara hi ha un 25% de gent que continua baixant mobles i objectes al carrer.    Tampoc no es poden deixar residus a la porta i als voltants dels punts verds i es recomana augmentar la recollida selectiva per intentar reduir al màxim la fracció rebuig i evitar al màxim plàstics d’un sol ús.   Recomanacions específiques Seguint les recomanacions de l’Agència Catalana de Residus, el consistori també remarca que aquelles persones malaltes per la covid-19, han de seguir unes pautes específiques per al correcte tractament dels residus domiciliaris. Concretament, a l’habitació de la persona que resta aïllada per positiu ha d’haver-hi un cubell específic, preferiblement amb tapa i pedal d’obertura. El material d’un sol ús utilitzat per la persona malalta o les persones que en tenen cura (guants, mocadors, mascaretes) i qualsevol altre residu del pacient s’ha de dipositar en aquest cubell. La bossa de plàstic on es dipositin els residus ha de tenir tancament hermètic i s’ha de tancar abans de treure-la de l’habitació de la persona en aïllament. Aquesta bossa de residus s’ha de posar en una segona bossa també amb tancament hermètic i s’ha de llençar exclusivament a la fracció resta. Per tant, queda prohibit reciclar i dipositar-la en altres fraccions de recollida separada (orgànica, envasos, paper, vidre o tèxtil).

Summary: Barcelona comença a desinfectar contenidors i preveu netejar-ne 2.400 al dia


Borges Agricultural & Industrial Nuts (BAIN), filial de fruits secs del Borges International Group, ha obtingut un benefici net de 3,5 milions d'euros al tancament de l'exercici el passat 31 de maig. La xifra suposa un increment del 150% respecte l'anterior exercici de 2015-2016 -1,4 milions d'euros-, malgrat un descens del preu de l'ametlla que va suposar una reducció de la facturació del 18,5%, arribant als 197,2 milions. La societat, a més, ha aconseguit uns beneficis abans d'impostos, taxes, depreciacions i amortitzacions (EBITDA) de 8,7 milions al tancament, un 31,8% més que l'anterior. Segons un comunicat corporatiu, les vendes de BAIN suposen un 56,5% de la seva facturació i arriben a 63 països. Les ametlles, el producte més venut, suposen 66,1% d'aquestes vendes, pels 11,4% de les nous.  Al tancament d'aquest mateix 2017, l'empresa ha processat i comercialitzat 35.066 tones de fruits secs, fruites dessecades i aperitius, dels quals un 51,6% correspon a ametlles i un 18,8%  a nous. També ha comercialitzat 9.240 tones de subproducte d'ametlla. Precisament, el grup ha plantat 401 hectàrees d'ametllers des de 2016, quan va posar en marxa el seu pla d'expansió. En total, des d'aquesta mateixa data, BAIN ha incorporat 1.152 noves hectàrees destinades al conreu d'ametller per poder "capturar tot  el marge de la cadena de valor". Addicionalment, a les 401 plantades, s'han replantat 30 hectàrees de noguers entre l'Estat espanyol i els Estats Units. Tot plegat fa que gestioni actualment 2.434 hectàrees a l'Estat espanyol, Portugal i els Estats Units, dedicades a la producció de nous, pistatxos i ametlles.  Recentment, BAIN va començar a cotitzar al Mercat Continu de la Borsa Espanyola, després de culminar el procés d'integració de les empreses i activitats relacionades amb el negoci de fruits secs.

Summary: La filial de fruits secs del grup Borges guanya 3,5 MEUR nets, un 150% més que l'exercici anterior


Un estudi liderat per tres centres internacionals entre els quals el Vall d'Hebron Institut de Recerca (VHIR) i amb participació de l'Institut de Recerca de la Sida IrsiCaixa, ha provat que la molècula CD32 és un marcador de cèl·lules que estant iniciant la generació de nous virus i no un marcador de latència, com havia conclòs fa un any, una investigació  publicada a la revista 'Nature'. Per tant, aquesta molècula apareix en cèl·lules actives en les quals sol tenir lloc l'expressió gènica del VIH. Així, si una cèl·lula infectada té CD32 a la seva membrana, vol dir que està expressant o produint virus. Pels investigadors, aquests resultats negatius poden tenir ''un gran valor'' pel fet de delimitar el camí de la recerca en aquest àmbit.  María José Buzón, líder de la línia d'Investigació Translacional en VIH del grup de Malalties Infeccioses de Vall d'Hebron, esxplica que utilitzant tècniques punteres s'ha aconseguit determinar que CD32 es troba principalment en cèl·lules activament infectades pel VIH i no en cèl·lules latents com fins ara es creia. És una cerca que s'ha observat en mostres de sang i en ganglis limfàtics, un dels principals amagatalls del virus.  Per Javier Martínez-Picado, professor d'investigació ICREA  a IrsiCaixa i professor de la Universitat Central de Catalunya, poden semblar ''males notícies'', però recalca que els resultats negatius en ciència, tenen ''un gran valor, perquè permeten delimitar el camí''. En aquest sentit, la principal arma del VIH i que de moment el fa invencible, és la seva capacitat d'amagar-se dins l'organisme, el que s'anomena reservori viral, format per virus que s'introdueixen en dins de cèl·lules que romanen en estat latent i que, per la seva inactivitat no poden ser detectades ni destruïdes pel sistema immunitari. La investigació de VHIR i IrsiCaixa es publica a Science Translational Medicine'`i ha estat realitzada en el marc del consorci internacional BEAT.HIV.

Summary: Un estudi invalida la molècula que identifica les cèl·lules latentment infectades pel VIH


La Míriam té 26 anys i vol ser pastora, però un cop finalitzats els estudis, li fan falta els mitjans necessaris per engegar el seu propi projecte, ja que no té terres ni tampoc els mitjans econòmics que li caldrien. Ara, gràcies a un projecte impulsat per la Diputació de Barcelona i l'Associació de Propietaris Forestals Entorns de Montserrat, podrà fer realitat el seu somni i, en un termini de tres anys, tindrà l'oportunitat de viure en una masia –que ara està en ruïnes- als peus de Montserrat i un ramat de 400 ovelles. El seu cas ha estat possible gràcies a un acord amb els propietaris de la finca que permetrà assolir dos objectius: dinamitzar el territori i prevenir incendis, ja que el seu ramat ajudarà a conservar net el bosc. Iniciatives com aquesta són les que, aquest dijous, han atret a una vintena de tècnics europeus que han visitat Montserrat per conèixer de primera mà els projectes que s'hi fan.

Summary: Montserrat, focus d'interès europeu pels seus projectes de dinamització del territori i prevenció d'incendis


La 12a edició de la Fira del Trumfo i la Tòfona de Solsona arriba enguany amb diverses novetats. La principal és el canvi d'ubicació, ja que deixarà el nucli antic i passarà a celebrar-se a la plaça del Camp. Així ho ha explicat a l'ACN el coordinador de la fira, Pere Obiols, qui ha dit que el canvi es deu a qüestions d'espai i seguretat. La nova ubicació, segons Obiols, "permetrà donar resposta a la gran demanda d'expositors que volen venir a la fira" i també "podrem habilitar un carril perquè hi accedeixin els vehicles". Una altra de les novetats és que s'organitzarà la primera edició de la Festa del Vi, que comptarà amb la presència de totes les DO de Catalunya. La fira tindrà lloc el 5 i 6 de març.  Solsona acollirà el cap de setmana del 5 i 6 de març la dotzena edició de la Fira del Trumfo i la Tòfona. La fira, que va creixent any rere any, va rebre en l'edició del 2015 prop de 6.000 visitants i es van vendre uns 10.000 quilos de patates o trumfos, com es coneixen popularment a Solsona. Pere Obiols ha explicat que, de moment, hi ha una quinzena de parades de trumfos inscrites per participar a la fira i unes cinc de tòfones. Una desena més seran d'artesania alimentaria.  Per poder donar resposta a l'augment de públic i de sol·licituds de parades, l'organització de la fira ha decidit canviar d'ubicació i deixar el nucli antic de la vila. Fins ara, el certamen s'organitzava a la plaça Major, al carrer Sant Miquel i davant de la Catedral, però Obiols ha explicat que "ens trobàvem amb molts problemes perquè al nucli antic no s'hi podia accedir amb vehicle i, per tant, la gent no podia carregar les compres i els productors anaven tot el dia amunt i avall amb els carretons". La fira comptarà també amb diverses activitats paral·leles. La principal novetat serà la celebració de la primera Festa del Vi, que s'ubicarà al Passeig Pare Claret, al costat de la fira. Segons ha explicat Obiols, els visitants podran fer tastos de vins i també de productes alimentaris locals. D'altra banda, el Centre Tecnològic Forestal de Catalunya també organitzarà un taller sobre aplicacions de la tòfona negra a la cuina, que tindrà lloc el dijous 3 de març.

Summary: La 12a Fira del Trumfo i la Tòfona de Solsona canvia d'ubicació i se celebrarà a la plaça del Camp


Artesans i mercaders han protestat aquest dilluns al centre de Barcelona per reclamar poder tornar a les fires i mercats d'arreu de Catalunya. "El que reivindiquem és poder tornar a treballar. Amb la crisi de la covid-19 els ajuntaments s'han oblidat de nosaltres i han cancel·lat totes les fires artesanals fins al 2021", ha afirmat Dídac Moreno, de la recentment creada Unió de Mercaders i Artesans. Segons Moreno, unes 2.500 famílies viuen d'aquest sector a Catalunya ja que s'organitzen "entre 300 i 400 fires anuals per tot el territori". "Hi ha les típiques fires de dissabte i diumenge a moltes poblacions, però també hi ha les temàtiques: medievals, fires de pagès, de formatges", ha apuntat el portaveu de la Unió de Mercaders i Artesans. "Han tornat els mercats setmanals de roba i alimentació, però nosaltres no. Per què no podem treballar?", ha lamentat Moreno, que ha avisat que no es quedaran de braços creuats. "No ens quedarem quiets. Som un col·lectiu molt ampli i, si no hi ha resposta, tornarem a muntar amb permís o sense", ha volgut deixar clar el portaveu de la Unió de Mercaders i Artesans, una associació que engloba parades tant d'artesania i bijuteria com de productes naturals, terapèutics, llibres de vell, còmics o artistes de carrer. "No demanem cap almoina ni ajudes. Només volem tornar a treballar. Depenem dels ajuntaments i aquests ens estan donant l'esquena", ha insistit Moreno.   Per visibilitzar la seva situació, la Unió de Mercaders i Artesans ha organitzat aquest dilluns al migdia una protesta al centre de Barcelona, amb sortida de la plaça de Catalunya i arribada a la plaça de Sant Jaume. Amb l'ajut de xiulets i pancartes amb lemes com 'L'artesania agonitza', 'Mercats ja!' i 'Firaires indignats', la manifestació ha recorregut la Via Laietana, l'avinguda de la Catedral i el carrer del Bisbe per finalitzar davant l'Ajuntament de Barcelona i el Palau de la Generalitat.

Summary: Artesans i mercaders protesten al centre de Barcelona i reclamen tornar als mercats: "Volem treballar"


La Cúpula de les Arts, el nou equipament cultural de Girona, està polint tots els detalls per poder tenir-ho tot a punt per aquest dissabte 20 d'octubre, quan s'inauguri amb un concert de Chenoa. La promotora de la carpa de circ, que està situada al mig de la carretera de Barcelona, ja ha acabat la construcció de la seva estructura i tan sols falta acabar d'instal·lar alguns dels mòduls prefabricats que serviran de lavabos i de camerinos per als artistes. De tota manera, el nou equipament ja ha despertat les queixes d'alguns veïns de la zona per possibles molèsties de soroll i problemes de mobilitat. L'impulsor de la cúpula, Genís Matabosch, ha lamentat que aquests no s'hagin posat en contacte amb l'organització per explicar-los els motius de les seves preocupacions. La ciutat de Girona estrenarà aquest cap de setmana un nou equipament cultural, la Cúpula de les Arts. Està situada a l'encreuament entre la carretera de Barcelona i el carrer d'Emili Grahit, en una zona cèntrica de la ciutat. La inauguració oficial serà aquest dissabte 20 d'octubre a les nou del vespre amb un concert de Chenoa. La mallorquina també serà l'encarregada de donar el tret de sortida al Festival Úniques, protagonitzat per dones cantants o actrius. Aquest festival està organitzat per Circus Arts Foundation, els mateixos promotors de la nova carpa de circ, amb la voluntat de poder donar a conèixer les noves instal·lacions. De fet, segons l'impulsor de la cúpula, Genís Matabosch, l'objectiu és que el nou espai no depengui de la programació pròpia, sinó que hi hagi tercers que lloguin la carpa per a concerts, desfilades de moda o altres esdeveniments més privats com sopars i càterings. Matabosch ha destacat que la carpa està dissenyada per tenir formats molt diversos. D'una banda hi ha la configuració de circ, que permet una capacitat de 822 espectadors en 10 files amb una visibilitat perfecta des de qualsevol punt. L'escenari compta amb 8,5 m de diàmetre, però en el cas en què un espectacle necessiti més espai es poden retirar les dues primeres files i la circumferència s'amplia als 12,7 m, el mateix espai que tenen les pistes del Festival Internacional de Circ que es celebra a Girona. A més, els promotors de l'espai també han indicat que les grades també "es poden convertir en un restaurant". Un mecanisme instal·lat a les files imparells permet elevar-se al nivell de les parells i instal·lar-hi taules amb quatre cadires. Amb aquest format, es calcula que hi poden entrar-hi fins a 440 persones. L'equipament cultural amb més pàrquings a 300 metres El responsable de Circus Arts Foundation i promotor de la Cúpula de les Arts ha assegurat que la nova carpa és l'equipament "amb major nombre de places d'aparcaments públics i privats" a tan sols 300 metres. De fet, Matabosch ha recordat que hi ha l'aparcament de sota vies i el del Parc del Migdia que ofereixen aparcament gratuït. Just a l'altre costat de vorera on hi ha la cúpula hi ha el pàrquing privat gestionat per Mifas, a banda del que hi ha a l'estació de trens o al davant de la biblioteca Carles Rahola. Per aquest motiu, Matabosch creu que l'obertura de la Cúpula de les Arts no ha de comportar cap dificultat en la mobilitat de la ciutat, ja que "si l'Auditori de Girona o el Teatre Municipal no tenen problemes, nosaltres menys". Tot i així ha apuntat que just al davant de l'entrada hi ha una parada de bus i també compten amb dues estacions de Girocleta a pocs metres. Per això Matabosch ha recomanat als futurs espectadors que visitin la cúpula ho facin "a peu o en transport públic". Matabosch lamenta que els veïns descontents no els hagin dit res El projecte de la Cúpula de les Arts no ha agradat a tots per igual. La setmana passada una seixantena de veïns de la carretera de Barcelona van anunciar a diversos mitjans de comunicació que s'unirien en contra del projecte i que ja estaven demanant assessorament legal per controlar que tota la documentació del nou equipament estigui en regla. Davant d'aquesta mobilització, el promotor de la carpa ha assegurat que "estem tranquils" perquè hi ha un estudi acústic i de mobilitat que garanteix l'obertura de la Cúpula de les Arts. De tota manera, Genís Matabosch ha afirmat que abans d'aixecar la carpa van fer una reunió amb els veïns de la zona "sense tenir-ne cap obligació" per informar-los del projecte. En aquesta reunió hi van assistir l'enginyer i el tècnic de so per respondre a tots els dubtes. Després d'aquesta trobada amb un resultat satisfactori, han llegit als diaris les preocupacions de la seixantena de persones per les molèsties de sorolls i problemes de trànsit que podria portar la Cúpula de les Arts. Matabosch ha lamentat que cap d'ells hagi anat a les oficines que té Circus Arts Foundation (l'entitat promotora de l'espai) a la plaça d'Europa, a pocs metres de la cúpula. Genís Matabosch, però, ha volgut treure ferro a l'assumpte afirmant que "hi ha molts veïns" que els han mostrat la seva satisfacció perquè "per fi no passarà tot el centre i per fi un aparcament ple de grafitis i escombraries es convertirà en un pulmó cultural". El Circ Charlie Rivel arribarà a Girona per fires A banda de la programació del Festival Úniques, la Cúpula de les Arts també acollirà al circ Charlie Rivel, que arribarà a la ciutat de Girona durant les Fires de Sant Narcís. D'aquesta manera, Girona comptarà amb un circ amb una orquestra que tocarà en directe, un fet que "feia més de 40 anys" que no passava a la ciutat, ha reblat Matabosch. Aquest circ portarà diferents atraccions internacionals, com ara la malabarista francesa Françoise Rochais, que té el Rècord Guinness en malabars amb bastons, o el Trio Black Diamond que venen d'Etiòpia i combinen acrobàcies, equilibris i contusions. Jornada de portes obertes abans de la inauguració Per a tots aquells curiosos que vulguin passejar pel nou pati de butaques o veure les dimensions del nou escenari, els promotors de l'espai han organitzat una jornada de portes obertes de cara a aquest dijous 18 d'octubre de vuit del matí a nou del vespre. A més, conviden a tots els assistents a fer-se una fotografia des de la pista i la comparteixin a les xarxes socials per entrar en un concurs. En total, preveuen repartir fins a 500€ en entrades pels diferents espectacles programats.

Summary: La Cúpula de les Arts ultima els detalls per obrir les seves portes aquest dissabte amb Chenoa


"Avui, 50 anys després, ens sentim directament vinculats a l'esperit dels actes protagonitzats pels que van patir la repressió per defensar la democràcia", ha exclamat el president de la Generalitat, Carles Puigdemont, durant l'acte de commemoració del 50è aniversari de la Caputxinada que s'ha celebrat al paraninf de l'Edifici Històric de la UB. Puigdemont ha aprofitat aquesta celebració per avisar que "no hi ha repressió ni violència física, verbal, jurídica o política que pugui evitar el desig de la majoria", alhora que ha constatat que "la manera catalana era i és la manera més europea de defensar la democràcia, a través de l'assemblea, el diàleg i la pau". El president ha apuntat que aquest episodi va ser una "aberració més del règim franquista" i ha afegit amb ironia: "Detenir gent per exercir la democràcia, quines coses".

Summary: Puigdemont: "Avui ens sentim directament vinculats amb aquells que van patir la repressió per defensar la democràcia"


Reguant defensa que la banca no pot servir per a "polítiques repressores o de control" i alhora que la Generalitat li "faciliti enriquir-se a costa de les arques dels catalans" ACN Barcelona.-La diputada de la CUP Eulàlia Reguant ha instat la Generalitat a "començar a suspendre alguns dels contractes principals" amb entitats bancàries –ha assenyalat el BBVA i especialment 'la Caixa'- si "certs pagaments s'endarrereixen o són denegats per part de l'Estat". "Si 'la Caixa' actua com a còmplice de l'Estat, cal que suspengui contractes" com la T-Mobilitat o l'opció de compra de terrenys del complex turístic conegut abans com a BCN World. "O posades en preavís", ha afegit després la diputada dels cupaires. En una atenció als mitjans aquest divendres davant de la seu de l'entitat catalana a l'avinguda Diagonal, Reguant s'ha queixat, en aquest sentit, que "no pot ser que per un costat 'la Caixa' serveixi per a polítiques repressores o de control de l'Estat i per l'altre la Generalitat faciliti que 'la Caixa' s'enriqueixi a costa de les arques públiques".  La diputada dels anticapitalistes considera que les entitats bancàries són qui "facilita" que l'Estat pugui "bloquejar o controlar" el detall dels pagaments del Govern, una intervenció que els cupaires consideren "una suspensió de l'autonomia per la porta del darrere". "Per fer aquesta intervenció econòmica, l'Estat necessita la complicitat de les entitats bancàries" amb les quals treballa el Govern, el BBVA i 'la Caixa', ha insistit la diputada de la CUP.  Reguant ha assegurat que per ara la Generalitat no s'ha plantejat rescindir cap contracte en aquesta línia com tampoc "va apostar per replantejar el finançament ni dependre del FLA", ha etzibat a l'executiu català.  A l'espera de la "voluntat de l'Estat" per pagar els proveïdors i per si "realment facilita" tots els pagaments, Reguant ha estimat que en principi "es podria arribar a l'octubre" amb la tresoreria catalana just després que el Govern hagi "agilitzat" el pagament de nòminies. "En podria tenir més [de tresoreria] si hagués fet la reforma impositiva" amb els canvis que reclamaven els cupaires al Govern respecte de Successions i Patrimoni durant la negociació de pressupostos, ha recordat la cupaire.  Per tot plegat, l'esquerra anticapitalista també han animat la ciutadania a "replantejar-se" la seva relació amb aquestes entitats financeres i ha posat sobre la taula cooperatives o la banca ètica. Els cupaires també aposten per la creació d'una banca pública.

Summary: La CUP insta el Govern a "suspendre contractes" amb 'la Caixa' com la T-Mobilitat si l'entitat és "còmplice" de l'Estat


La Fundació QUAES i l'equip mèdic CETIR han posat en marxa el programa 'Cardiopredict' per prevenir la mort sobtada entre adolescents. El programa ha fet sessions informatives a escoles i clubs esportius i ha ofert revisions cardiovasculars gratuïtes. Més de 1.200 joves han rebut informació sobre aquest test gratuït i prop de 300 s'han fet les proves. El 2,5% es va sotmetre a cardiorressonàncies i a tests genètics específics després de presentar indicis de risc. S'estima que aquest programa pot prevenir fins al 90% les morts provocades per patologies cardíaques greus entre adolescents. La Federació Catalana de Bàsquet participa en aquest projectes des del novembre i la de Futbol començarà a fer-ho en els propers mesos.

Summary: Es posa en marxa un programa per prevenir la mort sobtada entre adolescents


El tinent d'alcaldia d'Empresa, Innovació i Cultura de l'Ajuntament de Barcelona, Jaume Collboni, ha demanat aquest dimecres a tots els actors que participen el debat sobre la nova ordenança de terrasses que facin les seves aportacions, però també "concessions". "La ciutat necessita una regulació, el que espero de tots els actors és que assumeixin que és responsabilitat de tots. Per manca de diàleg no serà", ha assegurat Collboni després de reunir-se amb representants de la FAVB. La plataforma veïnal, per la seva part, ha demanat reduir l'horari d'obertura fins a les 23 hores en dies laborables, i ha advertit que modificar l'ordenança pot acabar suposant una "desregulació". El govern municipal vol tancar un acord polític sobre aquesta qüestió abans de l'estiu.

Summary: L'Ajuntament de Barcelona demana "concessions" a tots els actors per tal de pactar una nova ordenança de terrasses


El vicepresident de la Generalitat, Pere Aragonès, ha respost a l'arxivament de la denúncia que una entitat monàrquica li va posar per presumptes injúries a la Corona. "Vam dir que no ens farien callar i no callarem. Seguirem dient ben alt que la monarquia és una institució antidemocràtica i corrupta", ha assegurat aquest divendres a Twitter. Aragonès ha criticat que la denúncia s'ha arxivat "de la mateixa manera que es va obrir", sense notificar-li-ho a ell ni als altres denunciats, la presidenta del BNG, Ana Pontón, i la líder d'Adelante Andalucía, Teresa Rodríguez. "A Catalunya, independència i república!", ha conclòs el vicepresident.

Summary: Aragonès: "Seguirem dient ben alt que la monarquia és una institució antidemocràtica i corrupta"


Els Mossos d'Esquadra van detenir dijous passat dos homes que volien estafar 100.000 euros a dues dones pel mètode del 'rip deal'. Els estafadors, de 43 i 46 anys i de nacionalitat sèrbia, pretenien canviar bitllets falsos de 500 euros per bitllets de 50 i 100 euros de curs legal amb l'excusa de la compra d'un hotel. Els fets es van produir en un establiment hoteler de Barcelona i les víctimes van notar una actitud sospitosa en l'individu que volia perpetrar l'engany. L'altre sospitós va fugir en cotxe davant la presència dels Mossos i va posar en risc la seguretat d'altres conductors i vianants. Dies enrere, el propietari d'un hotel de Tenerife va rebre una trucada d'un client interessat en comprar l'establiment que estava a la venda i anunciat en un web d'anuncis. Després de diversos contactes telefònics i per correu electrònic, els dos van concertar una cita a Roma. En aquesta primera reunió, el client va posar com a condició per a comprar l'hotel fer un intercanvi de bitllets el mateix dia en què signessin el contracte d'arres, és a dir, ell entregaria els diners en bitllets de 500 euros i l'amo de l'establiment hoteler li lliuraria la mateixa quantitat en bitllets de 50 i 100 euros. Posteriorment, van concretar aquesta segona trobada, en aquest cas a Barcelona, i van quedar que el comprador de l'hotel portaria 300.000 euros, 100.000 per a l'intercanvi de bitllets i 200.000 com a paga i senyal de la compravenda, de la qual signarien el corresponent contracte d'arres. El propietari de l'hotel va delegar la trobada en dues dones i el comprador ho va fer en el seu germà. Van quedar en un hotel de la capital catalana i les dues dones va notar un comportament estrany en l'altre individu que només volia intercanviar els diners. Tot plegat les va fer desconfiar d'aquest home i van comunicar-ho al servei de seguretat de l'establiment hoteler, que va denunciar-ho als Mossos d'Esquadra. Els agents van desplaçar-se fins a l'hotel i quan van dirigir-se a un vehicle on es trobava un dels sospitosos, l'home va fugir amb l'automòbil a gran velocitat posant en greu risc la integritat física d'un dels agents, que va haver de saltar per evitar ser envestit en la fugida.  Els agents van entrar dins l'hotel per tal d'identificar l'altre sospitós. Durant l'escorcoll, els agents li van trobar diversos bitllets de 500 euros falsos. Posteriorment, els agents van aconseguir detenir el sospitós que havia fugit en cotxe, tot i haver-se amagat en un pàrquing. Els detinguts van passar a disposició judicial i el jutge va decretar la seva llibertat amb càrrecs.

Summary: Enxampen a Barcelona dos homes que volien estafar 100.000 euros a dues dones pel mètode del 'rip deal'


La portaveu de Cs i líder del partit taronja a Catalunya, Inés Arrimadas, ha defensat el fre impulsat pel seu partit al decret del govern espanyol per ampliar el permís de paternitat. "No permetrem que es faci campanya amb un tema tan seriós", ha dit la cap de llista de Cs per Barcelona el 28-A en una atenció als mitjans aquest dimecres a Ciudad Real. Cs ha demanat un informe ampliatori als serveis jurídics del Congrés dels Diputats perquè consideren que afecta una llei orgànica. La portaveu del partit presidit per Albert Rivera ha carregat contra el PSOE: "La Moncloa no és el seu 'cortijo' i el Congrés no es pot utilitzar per fer campanya electoral", ha afirmat. La portaveu de Cs ha criticat que el govern de Pedro Sánchez fa "política ficció". "No es pot fer campanya ni amb diners aliens ni saltant-se els procediments del Congrés", ha insistit. Sobre el permís de paternitat, la líder de Cs a Catalunya ha recordat que Cs va pactar amb el PP l'ampliació a cinc setmanes, una mesura inclosa a la llei dels pressupostos de l'Estat de 2018. "No rebrem lliçons de cap partit que votés en contra quan es van fer les coses bé", ha dit Arrimadas, que ha dit que recordat que socialistes van votar en contra dels comptes públics pactats entre PP i Cs.

Summary: Arrimadas defensa el fre al decret de paternitat: "No permetrem que es faci campanya amb un tema tan seriós"


Va heretar la societat després de la mort dels seus pares i la comparteix amb els seus altres tres germans ACN Madrid.-El fiscal en cap Anticorrupció, Manuel Moix, és el propietari del 25% d'una empresa de Panamà que té un xalet al municipi madrileny de Collado Villalba, valorat en mig milió d'euros, segons publica aquest dimarts el mitjà digital Inflolibre. Es tracta de l'empresa Duchesse Financial Overseas, que es va constituir a Panamà el 4 de gener del 1988 i només un mes i mig mes tard va adquirir l'habitatge, de tres plantes, sis dormitoris, 5 banys, dos salons, una bodega i una piscina coberta independent, a més d'una parcel·la de 4.629 metres quadrats. En l'operació de compravenda, l'empresa panamenya va estar representada per la germana del fiscal, Maragarita Moix. Ambdós comparteixen la propietat de la societat juntament amb dos germans més. Tots ells van heretar l'empresa panamenya en dues fases, al 2008 quan va morir la mare i tres anys més tard quan va morir el pare. Segons sosté el diari digital, Moix va evitar posar el seu nom a l'immoble i va amagar la propietat darrera la societat. Manuel Moix ha assegurat en un altre mitjà digital que la societat no es va dissoldre per algun dels seus germans no pot assumir el cost del procés i que està declarada a Hisenda.

Summary: El fiscal Moix té el 25% d'una empresa de Panamà que té un xalet a Madrid, segons Infolibre


Milers de persones han omplert el centre de Barcelona per arrencar el compromís de totes les institucions amb aquesta problemàtica ACN Barcelona.-La marxa convocada per la plataforma 'Casa nostra, casa vostra' per reclamar l'acollida dels refugiats ha arribat a quarts de sis de la tarda a la Barceloneta, a tocar del mar Mediterrani, on l'any passat van morir més de 5.000 persones intentant burlar les fronteres tancades de la Unió Europea mentre fugien de la guerra i la pobresa. La mobilització ha aplegat "milers de persones", segons l'Ajuntament de Barcelona, i ha convertit els dos quilòmetres de recorregut entre la plaça Urquinaona i el passeig Marítim en una 'marea blava'. Rere l'eslògan "Prou excuses, acollim ara", la marxa pretén ser la més gran d'Europa a favor dels refugiats amb l'objectiu de forçar un canvi global de les polítiques de fronteres i de refugi. La manifestació ha comptat amb una nodrida representació institucional, política, cultural i de la societat civil catalana. Els assistents a la marxa han lluït pancartes blaves on es podia llegir "'Casa nostra, casa vostra' #volemacollir" i han instat al govern espanyol a complir la legalitat internacional i els compromisos d'acollida, i han apel·lat les institucions catalanes a donar una resposta a la crisi del refugi que viu Europa. A més, molts dels manifestants han compartit les fotos a Twitter amb l'etiqueta #volemacollir. La pancarta de capçalera, amb el lema "Prou excuses. Acollim ara!", ha aplegat refugiats i migrants de diferents orígens i voluntaris que han participat en la campanya. A continuació s'han situat diversos blocs amb les entitats que treballen en temes d'immigració i refugi amb una segona capçalera on es podia llegir: "No més morts. Obrim fronteres!". I a la part del darrere s'han situat la resta d'organitzacions de la societat civil amb el lema "Catalunya, terra d'acollida". Al parc de la Barceloneta hi ha una escenografia muntada per la Fura dels Baus, que va ser la responsable també del gran concert del Palau Sant Jordi del cap de setmana passat, que va aplegar 15.000 persones. Hi actuarà la Barcelona Gipsy Balkan Orchestra, i hi haurà parlaments de dues persones refugiades: Dara Ljubojevic, que va arribar a Catalunya durant la guerra dels Balcans, i Meera Zaroor, que va venir de Síria ara fa tres anys. L'acte serà presentat per la periodista Mònica Terribas. El president de la Generalitat, Carles Puigdemont, està previst que rebi a les vuit del vespre al Palau de la Generalitat els membres de l'organització de la campanya 'Casa Nostra, Casa Vostra'. Prop de 70.000 persones han firmat ja el manifest de 'Casa nostra, casa vostra' que fa una crida a les institucions a complir els seus compromisos per garantir la inclusió i el desenvolupament social digne de les persones migrades a Catalunya i defensar el dret a la lliure circulació de les persones, tal com recull l'article 13 de la Declaració Universal dels Drets Humans. A la campanya hi han donat suport prop de 900 entitats i s'hi han implicat uns 600 voluntaris.

Summary: La 'marea blava' per reclamar l'acollida dels refugiats arriba a la Barceloneta


El líder de JxCat, Carles Puigdemont, ha assegurat aquest diumenge que plantejarà a l'exdiputada de la CUP, Anna Gabriel de "quina manera" pot "ajudar" al Consell de la República que està impulsant a Brussel·les. En una entrevista des de Ginebra amb l'ACN i cinc agències internacionals més, Puigdemont també ha dit que té "plena confiança" en els negociadors del seu grup parlamentari, després que s'hagi publicat que JxCat ha ofert a la CUP una moció a meitat de legislatura a canvi del seu suport per la investidura. Puigdemont i Gabriel es reuniran dilluns a Suïssa. "Totes les parts hem de fer tot el que sigui possible i estigui a les nostres mans perquè el resultat dels acords respecti la decisió del 21-D". Segons Puigdemont, JxCat és "el grup parlamentari que més s'ha mogut" i que ha fet "més esforços per evitar que hi hagi unes eleccions". Una repetició dels comicis, ha dit el president destituït pel 155, seria "el resultat d'un bloqueig per part de l'Estat espanyol de totes les possibilitats que el Parlament de Catalunya ha intentat trobar". D'altra banda, Puigdemont ha refermat el seu compromís per no renunciar a l'acta de diputat parlamentari, i ha assegurat que ningú no li ha demanat pas que deixi l'escó. En aquest sentit, el cap de files de JxCat ha recordat que sí que ha demanat la delegació de vot, un dret que entén que s'hauria de permetre per respectar el resultat de les eleccions del 21-D: "No hi ha obstacles reglamentaris perquè jo pugui delegar el vot", ha asseverat. Tot i això, Puigdemont ha lamentat que l'Estat dugui a terme una "intervenció de la justícia en la vida legislativa" per impedir, entre d'altres, aquesta delegació de vot. Així mateix, el president destituït ha constatat que no ha anat a Suïssa a fer "turisme", sinó que tindrà "bastanta activitat" encara que no sigui tota pública. Sigui com sigui, ha apuntat que intentarà assistir al "màxim" nombre d'actes que pugui del Festival Internacional de Cinema i Fòrum sobre els Drets Humans (FIFHD), que se celebra a Ginebra. Oferta "permanent" de diàleg Puigdemont ha reiterat en l'oferta "permanent" de diàleg i de la negociació, i ha defensat que el conflicte català s'ha de resoldre amb política. En aquest sentit, el líder de JxCat ha subratllat que l'acord que hi ha d'haver entre Catalunya i Espanya, sigui quin sigui, haurà de ser verificat i acceptat per la població a través d'un "referèndum acordat", i que aquesta és "l'única via". "S'ha de sentir la veu de tots els catalans, els que estan a favor i en contra", ha insistit. Confiança en la justícia europea A més, Puigdemont s'ha mostrat confiat que la justícia europea permeti, finalment, que pugui tornar a Catalunya, després de remarcar que és "realista" i que és perfectament conscient que ara no ho pot fer perquè a Espanya "no hi ha separació de poders". "Si estigués a Espanya entraria a la presó, però estic protegit pels drets i la garantia de la legislació europea, que permet defensar-me", ha apuntat. En aquesta línia, el president destituït amb el 155 ha subratllat que ell no és cap "fugitiu" i que és un ciutadà "plenament legal" tant a Suïssa com a Brussel·les. Finalment, Puigdemont ha conclòs que té l'objectiu d'internacionalitzar el conflicte català, i denunciar els "abusos" dels drets que fa l'Estat.

Summary: Puigdemont plantejarà dilluns a Anna Gabriel com pot "ajudar" al Consell de la República


Protecció Civil manté activada l'alerta del pla Inuncat ACN Barcelona.-Els Bombers de la Generalitat han rebut un total de 87 avisos entre les nou del vespre i les set del matí per incidències relacionades amb la pluja, dels quals 25 han estat a la Regió d'Emergències Metropolitana Nord, 24 a la de Tarragona i 19 a la Regió d'Emergències Metropolitana Sud. En total, des de l'inici de l'episodi, s'han produït 269 avisos arran de 531 trucades al telèfon d'emergències 112. D'aquestes, prop del 40% han estat al Tarragonès, seguit de l'Alt Camp i el Baix Camp, amb el 13,7% i el 6,2% del total, segons dades de Protecció Civil, que manté l'alerta del Pla Inuncat. En aquest sentit, aquest episodi de pluges han deixat 40 litres per metre quadrat en 30 minuts a Gandesa (Terra Alta) i 34,3 litres a Margalef (Priorat), superant així el llindar de 20 litres per metre quadrat. A més, al Parc Fluvial del Besòs, s'ha activat el Pla d'Emergències en fase d'inundació parcial, en el seu nivell 4, que determina el tancament de la zona d'ús públic i el tancament de l'equipament. D'altra banda, segons Endesa, uns 5.000 clients de l'Alt Penedès, el Vallès Oriental i el Baix Llobregat no tenen llum aquest dijous al matí. Els municipis amb més abonats afectats són Castellbisbal, Castellet i la Gornal i les Franqueses del Vallès.

Summary: Els Bombers reben 87 avisos més per incidències relacionades amb la pluja aquesta passada nit